Főzőverseny 2017 – versenykiírás

Kedves Cserkésztestvérem!

Íme, itt az év egyik legnagyobb durranása! Hiszed, vagy sem: ez az alkalom lesz idén garantáltan a legeslegjobb esélyed arra, hogy büntetlenül tüzet rakj Szeged város főterén! Készen állsz? Akkor ragadj fakanalat, és legyél Te a Dóm tér 2017-es Konyhafőnöke!

Ne keress kifogásokat! Kifogások nem léteznek. 30 másodperc alatt, néhány szemléletes példán keresztül erről magad is megbizonyosodhatsz:

Utolsó voltál a tornasorban? 🡪 Nem kifogás! 🡪 Irány főzni!
Fogalmad sincs, hogyan kerül Müller rizs a tejbe? 🡪 Nem kifogás! 🡪 Irány főzni!
Nem tudnál kapásból felsorolni 3-nál több energetikai alapösszefüggést? 🡪 Nagyon nem kifogás! 🡪 Irány főzni!
Nem leled az internet bugyraiban kóborolván az idei főzőverseny részleteihez vezető utat? 🡪 Olvass tovább! 🡪 Aztán irány főzni!
A lényegre térnék tehát:

KI?
A főzőversenyre többfős csapatok jelentkezését várjuk, a nevező csapatok létszámára, összetételére vonatkozóan megkötés nincs, akár több őrsből, vagy több cserkészcsapatból is összeállhat.

MIT?
**Az elkészülő étel burgonya alapú legyen, valamint egy szegedi alapanyagnak, az őrölt pirospaprikának is a koncepció részét kell képeznie;** a hozzávalókra vonatkozóan egyéb megkötés nincs.

Bizonyos eszközöket tudunk biztosítani: fa, balta, asztal vagy pad, bogrács, háromláb, műanyag étkészlet, szalvéta, kenyér. Burgonyát és nyers virslit is tudunk adni, de kizárólag akkor, ha belekerül a versenyre készülő ételbe. Eszközigényeteket, illetve utóbbiak igényelt mennyiségét kérjük, előre jelezzétek! (SI mértékegységek szolgáljanak iránymutatásul!) A többi alapanyagot minden nevező csapat igénye szerint magának biztosítja.

MIKOR?
A napi program megnyitója 10 órakor kezdődik, azt befejezően rögtön meg lehet gyújtani a tüzet (megrakni már hamarabb is lehetséges). **Az elkészült étel zsűri elé tálalásának határideje: pontban 13:00-kor!!!**

A verseny résztvevői az elkészült ételt eszik ebédre, a további étkezés(ek) (vacsora, tea) központi ellátmányból kerülnek kiosztásra.

HOL?
**Regisztráció csak online, előzetesen lehetséges.** A helyszínre érkezvén az igényelt eszközöket a GH-sátorban vehetitek át, minden egyébben segítségetekre lesz:

**Körmöczi Zsófia,** **zsofia.kormoczi@gmail.com****, 0620/4322755**

Találkozzunk a főzőállásnál, a zsűri asztalánál és a díjátadón! ;) Jó munkát!